	MINISTERSTVO VNÚTRA SR
- PREZÍDIUM HASIČSKÉHO A ZÁCHRANNÉHO ZBORU

	Takticko-metodické postupy vykonávania zásahov

	METODICKÝ LIST  č. 19

	Téma:  Hasenie požiaru pri nedostatku vody 
	Počet strán: 1


I.
Charakteristika



Hasenie požiaru pri nedostatku vody vzniká vtedy, ak na mieste zásahu nie je z akýchkoľvek dôvodov k dispozícii potrebné množstvo vody na prerušenie nežiaduceho horenia alebo na ochladzovanie.

II.
Úlohy a postup činnosti
1. Pri zistení nedostatku vody sa vykonajú tieto opatrenia: 

a) organizačné - prieskum vodných zdrojov a vyžiadanie ďalších síl a prostriedkov na zabezpečenie zásobovania vodou (pri požiari v prírodnom prostredí môže byť použitá letecká technika),

b) technické - na zníženie spotreby vody, napríklad použitie vhodných prísad na zvýšenie hasiacich účinkov vody alebo iných vhodných hasiacich prostriedkov (odporúča sa nasadiť hmlové prúdy alebo roztrieštené prúdy a zvoliť prioritu ich použitia, napríklad na únikové cesty, na ochranu cenného zariadenia a materiálu alebo takých zariadení a materiálov, ktoré môžu havarovať                 a spôsobiť výbuch, intenzívne horenie alebo zamorenie okolia nebezpečnými splodinami),

c) taktické - organizuje sa požiarna obrana.

2. Pri hasení požiaru pri nedostatku vody treba udržiavať kontakt s hromadnými informačnými prostriedkami a poskytnúť im zdôvodnenie postupu hasiacich prác vzhľadom na podmienky na mieste zásahu. Ide o preventívne opatrenia, aby nedošlo k zvýšenej nervozite, a to najmä postihnutých osôb. 
3. V správe o zásahu treba vyhodnotiť nedostatok vody na mieste udalosti a prijaté náhradné opatrenia.
III.
Očakávané zvláštnosti

       Pri hasení požiaru pri nedostatku vody môže dôjsť k týmto komplikáciám: 
a)   náročnejšia organizácia riadenia zásahu,
b)   predĺženie času nasadenia síl a prostriedkov,
c)   zvýšená nervozita postihnutých osôb a ostatných osôb prítomných pri zásahu,
d)   zvýšené ohrozenie zasahujúcich hasičov,
e) zvýšené nebezpečenstvo možnosti šírenia sa požiaru v dôsledku zmeny poveternostných podmienok,
f)    zvýšený záujem o zásah zo strany hromadných informačných prostriedkov.
PAGE  
2

